KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2012. október 17-i ülésére)

TÁRGY: A VÁROSI ALAPFOKÚ MŰVÉSZETOKTATÁSI INTÉZMÉNY MAXIMÁLIS OSZTÁLYLÉTSZÁM ÁTLÉPÉSÉNEK ENGEDÉLYEZÉSE

A Városi Alapfokú Művészetoktatási Intézmény (továbbiakban: intézmény) vezetője azzal a kéréssel fordult Kiskőrös Város Önkormányzatához, hogy fenntartóként engedélyezze 3 szolfézs osztály esetében a maximális osztálylétszám túllépést, mivel az intézmény tanulói létszáma alapján a tanulók osztályokba való besorolását másként nem tudja megvalósítani. 

A közoktatásról szóló 1993. évi LXXIX. törvény (a továbbiakban: Közokt. tv.) 2012. szeptember 1. napja után is hatályban maradt 3. sz. mellékletének II. része tartalmazza az osztály, csoport, létszámhatárok, a tanórai és tanórán kívüli foglalkozások szervezésének rendjét.  

A fenti jogszabály alapján az óvodai csoportokat, iskolai osztályokat, kollégiumi csoportokat oly módon kell megszervezni, hogy az óvodai csoportba, iskolai osztályba, kollégiumi csoportba felvett gyermekek, tanulók létszáma ne lépje túl a maximális létszámot. 
A Közokt. tv. 3. sz. melléklet II. rész 7. pontja szerint az intézmény az óvodai csoportra, iskolai osztályra, kollégiumi csoportra megállapított maximális létszámot – a fenntartó engedélyével – legfeljebb húsz százalékkal átlépheti. Az alapfokú művészetoktatási intézményi oktatás esetén a maximális osztálylétszám zeneművészeti ágban 15 fő, + 20%-os fenntartói engedéllyel 18 fő.

Az intézmény a 2012/2013-es tanítási évben a csoport,- osztálylétszám szervezése során a kiskőrösi székhelyen első osztályban 17 fős, második osztályban 18 fős szolfézs csoportot indított. Soltvadkert telephelyen a gazdaságosság figyelembevételével a harmadik és negyedik osztályos szolfézs csoport összevonásra került így létszáma 16 fő lett. Az intézmény a fentiek esetében az osztályonként megengedett maximális osztálylétszámot (15 fő) jelen pillanatban átlépi ezért szükséges a létszámhatár túllépés fenntartó által történő engedélyezése.
A fentiekre való tekintettel, javaslom, hogy a Képviselő-testület, a létszámhatár túllépésének engedélyezéséről a határozat-tervezetben foglaltak szerint döntsön.

Kiskőrös, 2012. október 8.

     Domonyi László sk.

                      polgármester

HATÁROZAT-TERVEZET

A Képviselő-testület a közoktatásról szóló 1993. évi LXXIX. törvény 3. számú melléklet II. rész 7. pontja alapján a Városi Alapfokú Művészetoktatási Intézményben a 2012/2013-as tanévben zeneművészeti ágon indított osztályok közül Kiskőrösön az elsős szolfézs osztály létszámát 17 főben, másodikos szolfézs osztály létszámát 18 főben, Soltvadkert telephelyen a harmadik és negyedik osztályok összevonását követően kialakult szolfézs osztály létszámát 16 főben határozza meg. 

